Bokskampioen doodgeskiet: Polisiebeampte in hospitaal dood | Maroela Media
Bokskampioen doodgeskiet: Polisiebeampte in hospitaal dood
Leighandre (Bay Lee) Jegels. Foto: Nick & Sam Photography/Boxing SA/Facebook
Die polisiebeampte wat glo sy vriendin, 'n Suid-Afrikaanse bokskampioen, doodgeskiet en toe in 'n botsing betrokke was wat die lewens van twee mense geëis het, is in 'n hospitaal dood.
Sontaga Seisa, woordvoerder van die onafhanklike polisieondersoekdirektoraat (Opod), het bevestig die polisiebeampte verbonde aan die Oos-Londense taktiese reaksiespan het vanoggend in 'n hospitaal in die stad aan sy beserings beswyk.
Die polisiebeampte, wat nie aan diens was ten tyde van die voorvalle nie, het glo Vrydagmiddag sy vriendin, Leighandre (Baby Lee) Jegels (25), in Mdantsane buite Oos-Londen doodgeskiet. Jegels se ma is ook tydens die voorval raakgeskiet en gewond.
"Die motief was glo 'n huishoudelike geskil tussen die paartjie," het Seisa gesê. Die polisiebeampte het na die skietery van die toneel gevlug toe hy in die Peddie-omgewing in 'n trompop botsing betrokke was. Volgens berigte is twee mense in die ander motor in die botsing dood.
Die polisiebeampte is ook in die botsing beseer en is onder polisiebewaking na 'n hospitaal geneem.
Dr. Malefetsane Peter Ngatane, voorsitter van Boks Suid-Afrika, het gesê Jegels en haar ma, Rita, was onderweg van hul huis in Dawn na 'n gimnasium in Mdantsane toe die voorval plaasgevind het. Jegels is op die toneel dood verklaar, terwyl haar ma glo verskeie kere geskiet is en volgens Ngatane in 'n kritieke toestand in 'n hospitaal in Oos-Londen is.
Volgens Ngatane het Jegels vroeër 'n beskermingsbevel teen die polisiebeampte bekom. Hy het Jegels beskryf as een van die land se suksesvolste vroueboksers. Jegels is in 2016 as Suid-Afrika se junior kampioen in die kapokgewigafdeling gekroon en was later ook die WBA Pan-African junior kapokgewigkampioen.
Die polisie se bestuur in die Oos-Kaap het gesê hulle het met skok van die voorval te hore gekom.
In die nuus Oos-Kaap Oos-Londen
Sesjarige ontvoer: Polisie wil nie sê oor losprys
Man vas ná moord op Modimolle-vrou
ProotGraat · 2 maande gelede
Die Polisie geskok? Asseblief.
Willem Grobler · 2 maande gelede
Op Bokradio is gerapporteer dat Gunfree South Africa ná hierdie insident weereens 'n oproep gedoen het vir die verskerping van wapenwetgewing. Dit is belaglik. Hierdie aanvaller was 'n polisielid en het waarskynlik sy dienspistool gebruik. Suid-Afrika se vuurwapenwet maak dit baie moeilik vir 'n persoon om 'n wapen te bekom op 'n wettige wyse. Kriminele aan die ander kant, het skynbaar geen probleem om wapens en ammunisie te bekom nie. Die SAPS dra grootliks hiertoe by agv die wapens en ammunisie wat hulle verloor. GUN FREE SOUTH AFRICA KYK AL DIE BOGENOEMDE MIS EN DOEN 'n BEROEP VIR STRENGER WAPENWETTE. Is hulle net onnosel of het hulle 'n verskuilde agenda?
Valerie · 2 maande gelede
Willem, Gun-Free SA is 'n spul libtards soos Greenpeace, Amnesty International, en elke kamtige "Human Rights" organisasie. Pay them no mind.
Rohan · 2 maande gelede
Dalk 'n mysterieuse dood soos Gavin Watson s'n….
Wel. Nou is dit nie nodig om deur 'n verhoor te mergel, te hoor hoe pleit hy onskuldig, en hom tot in lengte van dae in die tronk te versorg nie.
Mag die Here se hand oor haar ma wees.
Nadia · 2 maande gelede
My innige simpatie aan haar familie en hoop haar Ma sterk gou aan…maar ek is bitter spyt dat die man ook dood is. So ou moet 'n lang lewe leef in die tronk met sy skuldige gewete en elke aan sy kop op sy kussing neerlê en probeer rus vind.